钦定古今图书集成/明伦汇编/人事典/第060卷 > 《咏史三首》左思
## 钦定古今图书集成/明伦汇编/人事典/第060卷 > 《咏史三首》左思

弱冠弄柔翰，卓荦观群书。著论准《过秦》，作赋拟《子虚》。
边城苦鸣镝，羽檄飞京都。虽非甲胄士，畴昔览穰苴。
长啸激清风，志若无东吴。鈆刀贵一割，梦想骋良图。
左眄澄江湘，右盼定羌胡。功成不受爵，长揖归田庐。

又

郁郁涧底松，离离山上苗。以彼径寸茎，荫此百尺条。
世胄蹑高位，英俊沉下僚。地势使之然，由来非一朝。
金张藉旧业，《七叶》珥汉貂。冯公岂不伟，白首不见招。

又

吾希段干木，偃息藩魏君。吾慕鲁仲连，谈笑却秦军。
当世贵不羁，遭难能解纷。功成耻受赏，高节卓不群。
临组不肯绁，对珪宁肯分。连玺耀前庭，比之犹浮云。